《咏蛤蜊》
宋代·员兴宗

君起西南思，为予叠前篇。
我兴乐东西，珍烹口同然。
佳哉有蛤氏，商略依舜泉。
马刀形则古，瓦屋虫能天。
入手意便韵，况余谢荤膻。
何必逢麴车，为君口流涎。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。